नेपाललाई सुरुमै धक्का
नेपाललाई आईसीसी महिला ट्वान्टी–२० विश्वकप क्रिकेटको ग्लोबल क्वालिफायरमा पुग्ने अभियानमा सुरुमै धक्का लागेको छ । नेपाल सोमबार आफ्नो पहिलो खेलमा हङकङसँग ६ विकेटले पराजित भएको छ ।
काठमाडौँ — नेपाललाई आईसीसी महिला ट्वान्टी–२० विश्वकप क्रिकेटको ग्लोबल क्वालिफायरमा पुग्ने अभियानमा सुरुमै धक्का लागेको छ । नेपाल सोमबार आफ्नो पहिलो खेलमा हङकङसँग ६ विकेटले पराजित भएको छ ।दुबईको आईसीसी एकेडेमी मैदानमा मारिको हिलले अविजित ४२ रन जोडेपछि १ सय ५ रनको लक्ष्य पछयाएको हङकङले २ ओभर बाँकी छँदै खेल आफ्नो पक्षमा पारेको हो । नेपाली बलरहरू निस्प्रभावी रहेको खेलमा ओपनर मारिकोले नतासा माइल्ससँग तेस्रो विकेटमा २४, कप्तान केरी चाङसँग चौथो विकेटमा २८ र इम्मा लाइसँग पाँचौं विकेटमा अविजित २६ रनको साझेदारी गरेकी थिइन् । प्लेयर अफ द म्याच मारिकोले ३८ बलमा ४ चौका प्रहार गरिन् । नतासाले १६, केरीले १७ र इम्माले अविजित १४ रन जोडे । नेपालका अनुभवी खेलाडी करुणा भण्डारी र कप्तान रुबिना क्षेत्री विकेटविहीन रहे । कविता कुँवर, सवनम राई र सीता रानामगरले १–१ विकेट लिएका थिए ।यसअघि टस हारेर ब्याटिङ गरेको नेपालले सीता रानामगरको ४० रनको सहयोगमा १०४–३ को योगफल खडा गरेको थियो । इनिङ्सको दोस्रो बलमै ओपनर कविता कुँवर खाता नखोल्दै आउट भएपछि आएकी काजल श्रेष्ठले २३ बल खेलेर ४ रनमात्र बनाइन् ।ओपनिङमा आएकी सीताले इन्दु बर्मासँग तेस्रो विकेटमा ८१ रनको साझेदारी गर्दै इनिङ्स उकासेकी थिइन् । इनिङ्सको दुई बल बाँकी छँदा रनआउट भएकी इन्दुले ३७ बलमा ३ चौकासहित ३१ रन जोडिन् । अविजित रहेकी सीताले ५८ बल खेलेर ४ चौका प्रहार गरिन् । कप्तान रुबिना २ रनमा अविजित रहिन् । हङकङका बेट्टी चान र केरी चानले १–१ विकेट लिए ।पहिलोपल्ट ग्लोबल क्वालिफायरमा छनोट हुने लक्ष्य लिएको नेपाललाई पहिलो हारले ठूलो धक्का लागेको छ । नेपालले मंगलबार भुटानसँग खेल्दैछ । नेपालले बिहीबार कुवेत, शुक्रबार मलेसिया र आइतबार आयोजक यूएईसँग खेल्ने तालिका छ । उद्घाटन खेलमा यूएईले मलेसियालाई ३० रनले हराउँदै सुखद सुरुआत गरेको छ । यूएई र नेपाललाई प्रतियोगितामा दाबेदार टोली मानिएको थियो । नेपालको यो हारले यूएईलाई सहज हुनसक्ने देखिन्छ । 